
Noteikumi par sertificēšanas institūcijām, kuras izsniedz sertifikātu ģeodēzisko darbu veicējam, zemes kadastrālajam uzmērītājam un zemes ierīcības darbu veicējam
Izdoti saskaņā ar Ģeotelpiskās informācijas likuma 22. panta otro daļu, Nekustamā īpašuma valsts kadastra likuma 29. panta otro daļu un Zemes ierīcības likuma 4. panta otro daļu
· 1. Noteikumi nosaka sertificēšanas institūcijas, kuras Ministru kabinets pilnvaro ģeodēzijas, zemes kadastrālās uzmērīšanas un zemes ierīcības jomā veikt šādus uzdevumus, pieņemot ar tiem saistītus lēmumus:
· 1.1. izsniegt sertifikātu vai atteikt sertifikāta izsniegšanu; 
· 1.2. apturēt sertifikāta darbību vai atjaunot sertifikāta darbību;
· 1.3. pagarināt sertifikāta darbības termiņu vai atteikt sertifikāta darbības termiņa pagarināšanu;
· 1.4. anulēt sertifikātu;
· 1.5. veikt sertificēto personu darbības uzraudzību;
· 1.6. nodrošināt sertificēto personu kvalifikācijas celšanu.
· 2. Ministru kabinets saskaņā ar šo noteikumu 1.punktu pilnvaro šādas normatīvajos aktos noteiktajā kārtībā akreditētās sertificēšanas institūcijas:
· 2.1. Latvijas Mērnieku biedrības Sertifikācijas centru;
· 2.2. (Svītrots)
· 2.3. sabiedrības ar ierobežotu atbildību "Sertifikācijas centrs" Speciālistu sertificēšanas centru.
(Grozīts ar MK 21.03.2017. noteikumiem Nr. 157)
· 3. Ministru kabineta pilnvarojums ir spēkā, kamēr sertificēšanas institūcijai ir derīga akreditācijas apliecība.
· 4. Atzīt par spēkā esošiem sertifikātus, kurus Latvijas Mērnieku biedrības Sertifikācijas centrs ir izsniedzis zemes kadastrālajam uzmērītājam un zemes ierīcības darbu veicējam laikposmā no 2008.gada 28.jūnija līdz 21.novembrim.
· 5. Atzīt par spēku zaudējušiem Ministru kabineta 2008.gada 11.novembra noteikumus Nr.941 "Noteikumi par sertificēšanas institūciju, kura izsniedz sertifikātu zemes kadastrālajam uzmērītājam un zemes ierīcības darbu veicējam" (Latvijas Vēstnesis, 2008, 180.nr.).
· 6. Šo noteikumu 1.5. un 1.6. apakšpunkts attiecībā uz zemes ierīcības darbu veicēju darbības uzraudzību un zemes ierīcības darbu veicēju kvalifikācijas celšanas nodrošināšanu stājas spēkā vienlaikus ar attiecīgiem grozījumiem Zemes ierīcības likumā.

